钦定古今图书集成/方舆汇编/职方典/第1257卷 > 常德府学校考 府志
## 钦定古今图书集成/方舆汇编/职方典/第1257卷 > 常德府学校考 府志

本府

常德府学　在府西南半里，前瞰大江。创建岁月无考。宋咸淳八年，郡守、湖北常平使龚日昇鼎建堂斋规模略备。元延祐六年，常德路达鲁花赤哈改建：

文庙五间，筑基以石，环以石栏。前筑露台，下为神

路为丹墀，东西为两庑，各十三间，前为戟门，左右为碑亭，前为棂星门。门滨大江，筑石柜，建咏

归亭于上。左为頖宫门，翼以观澜、朝宗二亭。庙后建尊经阁，下为明伦堂。明洪武七年，学前石柜并咏归亭洪水冲决，常德卫指挥孙德因修浚城池，乃于石柜上创楼一座，以补其缺。永乐十五年，知府履应平因旧缮葺。景泰三年，知府朱缙于明伦堂左右建四斋：东曰志道、依仁，西曰“据德、游艺。” 号舍三十六间，馔堂厨房各三间。同知赵琰、通判崔谦、徐璟相继修饰。成化五年，知府杨宣大加修治，及建立学门三间。八年，同知李泰因尊经阁圮，乃撤去，增修明伦堂，并建井亭一所。是年秋，泰承祀，井泉忽出，人以为异，构亭覆之。通判邓察、教授周鉴修棂星门，及绘饰“十哲” 两庑贤像。知府王绩增置乐器。弘治二年，知府卜钊等重修殿宇。嘉靖六年，知府方任复修，又辟地为射圃，立观德亭。七年复建“敬一亭” 及增置启圣祠于庙东。九年，知府赵永淳奉制撤去肖像，易以木主，改“大成殿” 为

“先师庙” ，斥不应祀者二十人，增祀五人。《嘉靖》十六

年，明伦堂圮，知府陆垹重修。万历三十八年，知府刘一全令于棂星门外潴水西注之池。四十一年，知府胡大年、同知钱梦松等重修。天启五年，江南艸坪山崩，石磬一块，四角暨中五声各别。分巡副使杜诗、知府李备取纳明伦堂内。崇祯五年，署府事推官陈之龙捐俸重修庙并明伦堂。十三年，知府潘士彦重修。庙井、两庑、棂星门。嗣后兵燹叠经，学宫《茂艸》庙尽塌。

皇清顺治十六年，知府王来庆鼎建庙井、两庑、戟门。

名宦、“乡贤” 、启圣祠重修“明伦堂” 、碑亭等处。康熙六年，知府胡向华鼎建棂星门，凡前工所未竟者，尽落成焉。七年，复捐赀创建“义学” 三间、左右厢房三间于

文庙东署教授事张之杜亦捐俸以襄其成云。

教授廨　在泮池之畔

训导廨　一在学东北，一在启圣祠右，一在涤牲池北，俱明万历三十五年知府张定征建，今废。

沅阳书院　按《一统志》：“在府城东北黄龙陂，宋末丁易东建，号石坛精舍” ，元赐今额。遗址碑刻尚存。

社学　本府城内四坊，原有学四所。每学立教读一人。成化年间，知府杨宣选耆儒为之。谕令民间凡有堪教子弟八岁已上至十五岁者，俱遣入学，课以养蒙。《大训》《孝经》《小学》诸书。每月朔望教读，则率其徒诣府县作揖。监司至，亦如之。今俱废，学基亦为人所侵占矣。

义学　在庙之东涤牲池后。正堂三间，左右厢房各三间，门楼一座。本府知府胡向华捐赀创修。举人署教授事张之杜佐修。

学田　十处，共弓口四百六十五亩五分二釐。中则田二百一十五亩五釐，每亩租一石，该租二百一十五石五升。下则田二百五十亩四分，每亩起租不等，该租一百三十七石零。中、下二则，共该租三百五十二石一斗三升零。除完纳正赋外，实该租榖二百三十九石四斗四升零。坐落新陂、长乐、永受、南七坵、赵塘等村内，常德卫军田一分，租在总数中。

贡士庄　在府南。宋太守袁申儒以设官田创建，岁供贡生过省之费。详《艺文志》。今失其处。月课学田　，明天启年间，分巡道杜诗捐银一百两，买田收租，以供学中月课诸生之费。其田亩有碑，勒明伦堂侧，今亦失其处。

学仓　明成化间，知府杨宣建于各学。捐米六百石，府学二百，县各一百。逐年生息，月支五斗，以赡增广生。后废。

武陵县学　在县西北隅。宋绍熙二年，知县林梦英创建。嘉定十三年，知县戴重熙继修，并置祭器。元至正四年，县丞忽都《海牙》再修。丙辰兵燹，惟正殿独存。明洪武元年，知县张子源修建。三十一年，知县张九畴建明伦堂三间，讲堂三间。景泰初，知府蔡寿以旧规狭陋，改建。

文庙三间：重修“明伦堂” ，“知府张海建” ，东西庑十八。

间。成化初，通判徐璟建学门三间。九年，知县徐必效建两斋：东曰《日新》，西曰“时习” ，各三间，号舍二十四间，馔堂三间。又同县丞徐源政重建棂星门、戟门各三间。弘治十八年，知县应能以岁久倾圮，大聿新之。至十三年，因建府第，白于工部郎中陈珂，存东偏之地以广学舍，开西向之地以潴泮水，增建学舍，迁修馔堂。正德十一年因泮池为势家侵塞，诸生具呈都御史金，委官丈量，归于学。十三年吴都御史廷举浚修。嘉靖九年知县马负图建“敬一” 亭一座。十二年教谕

宋尚恩再浚泮池，缭以土垣。十四年，知县锺銮以讲堂圮坏，改建启圣宫。十六年，知府陆垹重修庙庑并明伦堂。万历三十八年，署县事同知张世卿重修射圃于学西。四十二年，知府胡大年、同知钱梦松等尽加重修。万历四十七年，主簿林乔椿精于堪舆，以玉带河水过浊，不可入泮池，乃于泮池外回环玉带水，绕学宫左缠。始出秀水斗门，而科第隆盛。崇祯三年，知县宋学显又复重修。十二年，知县甘大绶又行修葺。嗣后尊经阁民居辏集，宫室、台阁至后益实，遂有“泮水拥祥、鼓鸣七日” 之瑞。兵燹迭经焚塌殆尽，枳棘丛生，玉带水塞，泮池泥淤。

皇清康熙五年，教谕闵才独力建“启圣”、“灵聪”二祠八。

年，知县黎上材鼎建大殿，广袤如旧址，高较昔加二尺。知府胡向华捐赀佐修，教谕吴瑾亦捐己俸，鼎建衙舍。八年，知县黎上材复行鼎建棂星门三间。诸生陆鹤鸣、陈庆泰等各捐助修浚玉带河水如林主簿旧道焉。

射圃　在学右

社学　在县学前，今废。

学田　五处，共弓口二百八十一亩。每亩租不等，该额租八十九石八斗。除完正赋在外，山地一段，额课银二两四钱五分。册载：《万金》、赵塘、进溪、东冈、雁门五村中。

学仓　在射圃旁，今废。

外州县

桃源县学　在县南一百步。宋庆历间建。元祐六年，权学事、常德路儒学学录张焘、达鲁花赤秃等重修。因临大江建，置石柜，高二丈馀，上建川上亭。元末兵燹废。明洪武六年，知县徐天骥修，永乐二十二年毁。宣德三年，署县事县丞徐祥建。

文庙三间。后知县嵇郁修葺，及建明伦堂。正统十

三年，知县丘继建馔堂及修棂星门。天顺五年，分巡副使沈庆以明伦堂地狭隘，乃市民间地而扩充之。成化三年，通判徐璟重修两庑、棂星门。五年，知府杨宣甃石为基，分守副使应钦改建两斋：东曰《博文》，西曰《约礼》。弘治六年，知县朱谷重修。十四年，水冲前岸，巡抚阎仲宇迁渌萝水驿于东门外，辟其地以广学宫。知县李文显缮治完备，移两斋于堂右，前为仪门，门外两旁为号舍，前为大门，后为牲房。正德十一年知县高昂、嘉靖七年知县黄凤翔俱修。八年知县汪洋奉制建“敬一亭” 、四箴亭于戟门外。九年奉制去号、改制俱同府学。是年冬，训导傅溥改棂星门。十三年教谕彭参申请重修。二十五年知县吴琰、教谕蒋尚恩重建“川上亭。” 三十二年，知府黄日敬、知县陈坦重修。四十四年，知府叶应春、知县郑延年申请院道，以学洲地变价易民基数十间，填明月池移置。

文庙迁明伦堂于庙后。堂后为“启圣祠。” 两旁教谕。

宅一，训导宅二。戟门外为砖屏。万历四年，知县郑天佐撤去砖屏为木屏。二十五年，教谕刘引考创建“《风教》、持衡” 新门及启圣祠、明伦堂，修祭器及文昌阁、魁星楼于庙门左，以培下关。逮及明末，俱遭焚毁。

皇清顺治六年，绅衿捐赀重修，未获竟事。康熙三年

知县陈洪范重修，又建两庑、棂星门，馀未及修者。康熙九年，知县孟金鈜次第落成焉。

教谕廨　在明伦堂左

训导廨　在明伦堂右

桃溪书院　在县南三十里。元岳行宫后，今废。漳江书院　在县北一里。方伯李征建。小棹楔一，前楼三间，厅事五间，川堂一间，寝室五间，厢房厨舍共十间。今废。

社学　在东街

学田　明万历五年，巡道旌德凤，判给黄沙村民邹凤翔隐税田二十亩、地一亩，至今废失无稽。

学仓　在学内

龙阳县学　在县东半里。宋元祐间，建大成殿。元至正间，耆儒吴叔高增建。元末兵燹，明洪武二年，知州段旻重建，毁于火。正统八年，知县李昂改建。

文庙五间。东西庑各十间。戟门棂星门各三间。宰

牲房、神厨各二间，明伦堂各五间及学门、馔堂。天顺六年，知县李泰重修及改建两斋六间，号房二十间。弘治十三年，掌县事推官吴潭修葺一新。正德十二年，通判杨焘、知县陈叙继修。嘉靖八年，黄豫建“敬一碑亭” 、启圣祠俱如制。嘉靖三十九年，训导欧阳超移置棂星门，与正殿合。

向，又按方垒土为“文星” 者三，自是科第迭兴。万历十六年，棂星门倾废，建竖与原向相左，兼以学左单弱，逼迫犹甚。二十三年，教谕范兰捐俸鸠工，辟城三百馀武，环卫学宫，改正水湣，新建文昌阁。三十一年，教谕徐可行捐金助修“文峰。” 三十七年，知县吴良坚见庙庑倾圮，极力重修。三十八年，阖邑士大夫复请建峰一座，堪舆家谓“须再建一峰，以成三台之象。” 崇祯十年，知县吴孩存因岁久倾坏，时加修葺。嗣后兵燹多年，荒圮难堪。

皇清康熙七年，知府胡向华多方修建。乡绅彭之凤

捐金以助。凡庙殿、明伦堂戟门、启圣宫两庑，次第竖盖，尚未竣工。七年秋七月，训导田梦张锐志督成。是年十月知县张允捐修启圣宫周围墙壁门楼，新立学门、仪门，装修两庑、名宦、乡贤及棂星门各处所，俱于康熙八年落成。

教谕廨　，原在明伦堂左，久废，今赁民房居之。训导廨　，在明伦堂右，久废。

龙津书院　在县西南七十里梅溪畔。宋绍定乙未进士周辚建。有《博学》《笃志》《怀忠》《守信》四斋。今院废址存，袁申儒有记。

石坛精舍　，丁易东建。今县西南有石坛坪，当即其地，后赐额。“沅阳书院” 则在郡东。

社学二所　今俱废

沅江县学　在县治东。维摩寺故基旧在县西，创建无考。明洪武二年，知县钱文英重建。

文庙三间。东西庑各九间。戟门棂星门各三间。神

厨、神库、宰牲房俱备。又建明伦堂三间，东西斋各三间。知县王懋重修。景泰间毁，知县范玨重修。建后，复相继修葺。嘉靖九年，知县刘祚建“敬一亭” 、“启圣祠。” 三十二年，知县雍礼迁县后旧址，西向。万历三十八年，知县霍梓鼎迁南向。四十五年，推官阮良选将

文庙、改为“明伦堂” 、而建庙于前

皇清知县成明瑞重修。十八年逆氛蹂躙，庙貌倾圮。

教官高学古、邹世美募修，知县顾智捐工，今焕然一新。

教谕廨　在明伦堂后

训导廨　在明伦堂右

社学一所　旧在本县西五十步，前后各三间，东西各三间。知县冯铜建，金露复修。今俱废。义学　旧在县后，今改于县西。

学田　四石五斗，坐落河渡白驼铺，久荒。。